section_heading: Povijest
paragraph_text: Politički tjednik je pokrenut 1982., u političkoj situaciji nakon Titove smrti, kada je s jedne strane izbijao pluralizam u redovima Saveza komunista, a istodobno su jačale tenzije među jugoslavenskim republika, odnosno njihovim partijskim vodstvima. Dobio je ime Danas, po istoimenu Krležinu časopisu, kao znak za koji se tip orijentacije unutar hrvatske ljevice tjednik opredjeljuje. Uredništvo nije bilo idejno ni politički monolitno.